《贺宇文枢使》
宋代·释居简

伊洛正音闻者寡，邪说异端难并驾。春风不到六经堂，和煦无由蔼天下。

卓然人物既兴起，浩然一气均陶冶。横秋霁月耿东南，劲草疾风知用舍。

堤障狂澜如砥柱，渊源理学扶宗社。伊周文宪复精明，汉唐述作俱陵跨。

论道经邦坐策勋，弹冠束带无遗野。遂令四海九州内，三尺儿童耻言伯。

太山盘石固无疆，乱臣贼子胡为者。今日枢庭拜宇文，还似前朝相司马。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。